Sløser bort store stjerner
Femti nyanser av grått hår til ingen nytte. 

FILM: 
Dette kunne ha vært oppskriften på en suksess. 
A-laget av kvinnelige Hollywoodskuespillere i samme film: 
Jane Fonda, Diane Keaton, Candice Bergen og Mary Steenburgen i komedien «Book Club». 
Hvorfor fungerer det ikke? 
Fordi alle damene er over 60? 
Fordi premisset om at kvinner ikke kan leve velfungerende liv uten en mann, er utgått på dato? 

Regidebutant Bill Holderman og hans medforfatter Erin Simms har sannsynligvis ikke kommet over de amerikanske mytene om tilårskomne forstadsfruers gledesløse liv, når de bygger hele prosjektet rundt at damene må sprite opp sexfantasiene ved å lese husmorpornoen «Fifty Shades of Grey». 
Der ser de angivelig hva de mangler i tilværelsen; den ugifte hotelleieren (Jane Fonda), den gifte restauratøren (Mary Steenburgen), den fraskilte dommeren (Candice Bergen) og nyslåtte enken (Diane Keaton). 

Grått hår 

Ganske raskt forstår vi at det ikke er bøker som skal bli det foretrukne temaet i deres bokklubb; det er selvsagt menn. 
Forsamlingen av damer med femti nyanser av grått hår er i utgangspunktet ferdig med sex, men se om ikke de skal la seg friste til nye eventyr når veteraner som Don Johnson, Andy Garcia og Richard Dreyfuss dukker opp? 

Her er så mye klisjeer og dårlige Viagra-vitser at man blir rent flau på skuespillernes vegne. 
Man kan riktignok trekke på smilebåndet når Diane Keaton skjuler at hun leser «Fifty Shades of Grey» og kaller boka «Moby Dick», men ellers er det langt mellom de morsomme replikkene. 
«Book Club» føles fra tid til annen som et gjensyn med 1980-tallets populære TV-serie «Hollywood Wives». 
Tida har tilsynelatende stått stille. 

Flatt manus 

Det er nesten utrolig at disse skuespillerveteranene har fått et så flatt manus mellom hendene. 
Dette er Oscar-vinnende damer som har vært ute en vinternatt før – Jane Fonda er 80 – derfor er det ironisk at de blir redusert til sjokkerte forstadsfruer. 
Det er riktignok et framskritt at eldre stjerner får spille andre roller enn bestemødre, men det er synd å sløse bort slike talenter på en romantisk komedie uten snert. 
